钦定古今图书集成/明伦汇编/官常典/第796卷 > 杨奂
## 钦定古今图书集成/明伦汇编/官常典/第796卷 > 杨奂

按《元史》本传：“奂字焕然，乾州奉天人。母尝梦东南日
光射其身旁一神人，以笔授之。已而奂生，其父以为
文明之象，因名之曰奂。年十一，母殁，哀毁如成人。金
末，举进士不中，乃作《万言策》，指陈时病，皆人所不敢
言者。未及上而归，教授乡里。岁癸巳，金元帅崔立以
汴京降，奂微服北渡，冠氏帅赵寿之即延致奂，待以师友之礼。门人有自京师载书来者，因得聚而读之。
东平严实闻奂名，数问其行藏，奂终不一诣。戊戌，太
宗诏宣德税课使刘用之试诸道进士，奂试东平，两
中赋、论第一。从监试官北上，谒中书耶律楚材，楚材
奏荐之，授河南路征收税课所长官，兼廉访使。奂将
行，言于楚材曰：“仆不敏，误蒙不次之用。以书生而理
财赋，已非所长。况又河南兵荒之后，遗民无几，烹鲜
之喻，正在今日。急而扰之，糜烂必矣。愿假以岁月，使
得抚摩疮痍，以为朝廷爱养基本万一之助。”楚材甚
善之。奂既至，招致一时名士，与之议政事，约束一以
简易为事。按行境内，亲问监务月课几何，难易若何。
有以增额言者，奂责之曰：“剥下欺上，汝欲我为之耶？”
即减元额四之一，公私便之。不逾月政成，时论翕然，
以为前此漕司未之有也。在官十年，乃请老于燕之
行台。壬子，世祖在潜邸，驿召奂参议京兆宣抚司事，
累上书得请而归。乙卯，疾笃，处置后事如平时，引觞
大笑而卒，年七十。赐谥文宪。奂博览强记，作文务去
陈言，以蹈袭古人为耻。朝廷诸老皆折行辈与之交，
关中虽号“多士”，名未有出奂右者。奂不治生产，家无
十金之业，而喜周人之急，虽力不赡，犹勉强为之。人
有片善，则委曲称奖，惟恐其名不闻。或小过失，必尽
言劝止，不计其怨怒也。所著有《还山集》六十卷、《大兴
近鉴》三卷、《正统书》六十卷，行于世。